CELEX: 32014D0389
Language: lv
Date: 2014-06-23 00:00:00
Title: 2014/389/ES: Komisijas Īstenošanas lēmums ( 2014. gada 23. jūnijs ) par papildu aviācijas vēsturiskajām emisijām un papildu aviācijas nozares kvotām, lai ņemtu vērā Horvātijas pievienošanos Eiropas Savienībai  Dokuments attiecas uz EEZ

24.6.2014   
            
            
               LV
            
            
               Eiropas Savienības Oficiālais Vēstnesis
            
            
               L 183/135
            
         KOMISIJAS ĪSTENOŠANAS LĒMUMS
   (2014. gada 23. jūnijs)
   par papildu aviācijas vēsturiskajām emisijām un papildu aviācijas nozares kvotām, lai ņemtu vērā Horvātijas pievienošanos Eiropas Savienībai
   (Dokuments attiecas uz EEZ)
   
      (2014/389/ES)
   
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Horvātijas Pievienošanās aktu (1) un jo īpaši tā V pielikuma 10. sadaļas I nodaļas 1. punkta a) apakšpunktu,
   tā kā:
   
               (1)
            
            
               Horvātijas Pievienošanās akta V pielikuma 10. sadaļas I nodaļas 1. punkta a) apakšpunkta i) punktā, kas attiecas uz visiem lidojumiem starp diviem Horvātijas teritorijā esošiem lidlaukiem un visiem lidojumiem starp Horvātijas teritorijā esošu lidlauku un lidlauku, kas atrodas valstī, kura nav EEZ dalībvalsts (turpmāk “papildu aviācijas darbības”), ir noteikts, ka, atkāpjoties no Eiropas Parlamenta un Padomes Direktīvas 2003/87/EK (2) 3.c panta 2. punkta, laikposms, kas minēts direktīvas 13. panta 1. punktā un sākas 2013. gada 1. janvārī, sākas 2014. gada 1. janvārī attiecībā uz papildu aviācijas darbībām.
            
         
               (2)
            
            
               Atbilstīgi Horvātijas Pievienošanās akta V pielikuma 10. sadaļas I nodaļas 1. punkta a) apakšpunkta ii) punktam, atkāpjoties no Direktīvas 2003/87/EK 3.c panta 4. punkta, lēmumu par aviācijas vēsturiskajām emisijām attiecībā uz papildu aviācijas darbībām Komisija pieņem saskaņā ar minētajā punktā paredzēto procedūru sešu mēnešu laikā no pievienošanās dienas.
            
         
               (3)
            
            
               Kopējo kvotu daudzumu, ko piešķir gaisa kuģu operatoriem, izsaka kā aviācijas vēsturisko emisiju procentuālo daļu. Direktīvas 2003/87/EK 3. panta s) punktā ir definēts, ka aviācijas vēsturiskās emisijas ir 2004., 2005. un 2006. kalendārā gada vidējais to emisiju gada apjoms, kuras gaisa kuģi ir radījuši, veicot minētās direktīvas I pielikumā uzskaitītās aviācijas darbības. Minētās direktīvas 3.c panta 2. punktā ir noteikts, ka gaisa kuģu operatoriem sadalāmo emisijas kvotu kopējais daudzums būtu jāaprēķina, pamatojoties uz minēto vidējo vēsturisko emisiju apjomu.
            
         
               (4)
            
            
               Saskaņā ar Direktīvas 2003/87/EK 18.b pantu aprēķināt aviācijas vēsturiskās emisijas par papildu aviācijas darbībām Komisijai palīdz Eurocontrol. Tika uzskatīts, ka vislabākie pieejamie dati vēsturisko emisiju aprēķinam ir Eurocontrol datubāzēs iekļautie visaptverošie dati par gaisa satiksmi, ko sniedzis Centrālais maršruta maksājumu birojs un Centrālā gaisa satiksmes plūsmu pārvaldības struktūrvienība. Minētie dati sniedz informāciju par katra atsevišķa lidojuma faktisko maršruta garumu. Emisijas attiecīgi aprēķināja par katru atsevišķu lidojumu, izmantojot ANCAT 3 (Abatement of Nuisances Caused by Air Transport) un CASE (Calculation of Emissions by Selective Equivalence) metodi. Minēto vēsturisko emisiju aprēķina pieeju uzlaboja, izmantojot informāciju par degvielas faktisko patēriņu, kuru rezultātu validācijas nolūkā brīvprātīgi iesniedza reprezentatīvs skaits gaisa kuģu operatoru.
            
         
               (5)
            
            
               Tiek uzskatīts, ka 2004. kalendārā gada papildu aviācijas darbību emisiju apjoms no gaisa kuģiem, kas veikuši Direktīvas 2003/87/EK I pielikumā minētās aviācijas darbības, bija 114 024 tonnas CO2. Uzskata arī, ka 2005. kalendārā gada emisiju apjoms no šādiem gaisa kuģiem bija 126 827 tonnas CO2, savukārt 2006. gada emisiju apjoms no minētajiem gaisa kuģiem bija 127 120 tonnas CO2. Aviācijas vēsturiskās emisijas ir 122 657 tonnas CO2.
            
         
               (6)
            
            
               Saskaņā ar Horvātijas Pievienošanās akta V pielikuma 10. sadaļas I nodaļas 1. punkta a) apakšpunkta viii) punktu, atkāpjoties no Direktīvas 2003/87/EK 3.e panta 3. punkta d) apakšpunkta, papildu aviācijas darbībām bez maksas piešķiramo kvotu skaitu aprēķina, minētās direktīvas 3.e panta 3. punkta e) apakšpunktā minēto līmeņatzīmi reizinot ar to tonnkilometru summu, par kuriem dati ir norādīti pieteikumos, kas iesniegti Komisijai saskaņā ar Horvātijas Pievienošanās akta V pielikuma 10. sadaļas I nodaļas 1. punkta a) apakšpunkta vi) punktu.
            
         
               (7)
            
            
               Komisija ir izanalizējusi pieteikumus, ko Horvātija iesniedza attiecībā uz papildu aviācijas darbībām saskaņā ar Horvātijas Pievienošanās akta V pielikuma 10. sadaļas I nodaļas 1. punkta a) apakšpunkta vi) punktu, un Eurocontrol iesniegtos aviācijas vēsturisko emisiju aprēķinus par papildu aviācijas darbībām un secina, ka Direktīvas 2003/87/EK 3.e panta 3. punkta e) apakšpunktā minētajai līmeņatzīmei nevajadzētu piemērot vienotu korekcijas koeficientu, kā paredzēts Horvātijas Pievienošanās akta V pielikuma 10. sadaļas I nodaļas 1. punkta a) apakšpunkta viii) punktā.
            
         
               (8)
            
            
               Saskaņā ar Horvātijas Pievienošanās akta V pielikuma 10. sadaļas I nodaļas 1. punkta a) apakšpunkta iii) punktu, atkāpjoties no Direktīvas 2003/87/EK 3.d panta 2. punkta, no 2014. gada 1. janvāra izsolāmo kvotu procentuālā daļa papildu aviācijas darbībām ir tā kvotu daļa, kas atliek pēc tam, kad ir aprēķināts to kvotu skaits, ko piešķir bez maksas saskaņā ar minētās direktīvas 3.e panta 3. punkta d) apakšpunktu, un to kvotu skaits, kas atliekams īpašā rezervē saskaņā ar minētās direktīvas 3.f pantu.
            
         
               (9)
            
            
               Šajā lēmumā paredzētie pasākumi ir izskatīti Klimata pārmaiņu komitejā.
            
         IR PIEŅĒMUSI ŠO LĒMUMU.
   1. pants
   Papildu aviācijas vēsturiskās emisijas papildu aviācijas darbībām ir 122 657 tonnas CO2.
   2. pants
   Kopējais Savienības kvotu skaits papildu aviācijas darbībām par katru gadu laikposmā no 2014. gada 1. janvāra līdz 2020. gada 31. decembrim ir 116 524.
   3. pants
   Aprēķinu, kas attiecas uz to kvotu skaitu, kuras piešķiramas papildu aviācijas darbībām saskaņā ar līmeņatzīmi, kas minēta Direktīvas 2003/87/EK 3.e panta 3. punkta e) apakšpunktā, noapaļo līdz tuvākajai kvotai.
   4. pants
   Kopējais kvotu skaits, kas Savienības mērogā bez maksas piešķiramas papildu aviācijas darbībām par katru gadu laikposmā no 2014. gada 1. janvāra līdz 2020. gada 31. decembrim, ir 41 584.
   5. pants
   Kopējais kvotu skaits, kas Savienības mērogā papildus atliekamas īpašā rezervē, ir 3 495.
   6. pants
   To aviācijas nozares kvotu skaits, kuras Savienības mērogā papildus izsolāmas par katru gadu laikposmā no 2014. gada 1. janvāra līdz 2020. gada 31. decembrim, ir 71 445.
   7. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2014. gada 23. jūnijā
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 112, 24.4.2012., 6. lpp.
   
   
      (2)  Eiropas Parlamenta un Padomes 2003. gada 13. oktobra Direktīva 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (OV L 275, 25.10.2003., 32. lpp.).